
Έκθεση ζωγραφικής με τίτλο «Ο ερωτικός Καβάφης» 

παρουσιάζουν 20 καλλιτέχνες της Πάτρας
Η αίθουσα τέχνης «Παλίσσανδρος» και η Εταιρία Κοινωνικής Δράσης και Πολιτισμού ΚΟΙΝΟ_ΤΟΠΙΑ www.koinotopia.gr με αφορμή τα 150 χρόνια από τη γέννηση του Κωνσταντίνου Καβάφη, διοργανώνουν έκθεση ζωγραφικής με τίτλο «Ο ερωτικός Καβάφης». Η έκθεση θα πραγματοποιηθεί στην αίθουσα τέχνης «Παλίσσανδρος», Ερμού 8 Πάτρα από 22 Νοεμβρίου ως 15 Δεκεμβρίου 2013. Τα εγκαίνια της έκθεσης θα γίνουν την Παρασκευή 22 Νοεμβρίου στις 20:30.

Στην έκθεση συμμετέχουν οι: Αηδονίδης Ηλίας, Αγουρίδης Τάκης, Βελαώρας Χάρης, Γερασιμόπουλος Νικόλας, Ζαβιτσάνου Σπυριδούλα, Καλαβεσίου Φωτεινή, Καραμήτας Θανάσης, Καρώνης Παναγιώτης, Κολοκυθά Μαίρη, Κουνάβη Κατερίνα, Κολοκυθάς Βασίλης, Κόντου Ηλιοστάλαχτη, Μαραζιώτης Γιώργος, Μπαρτσελάς Ανδρέας, Μπουρίτσα Νία, Ντάτσικα Γιώτα, Οικονόμου Γιώργος, Πανίτσα Εύα, Πούντζα –Παπαλεωνίδα Αναστασία, Τσιλιμάγκου Καλλιρρόη.

Είναι αναπόφευκτο, όσο και αν φαίνεται αιρετικό, αλλά η ερωτική ποίηση του Καβάφη φτιάχνει εικόνες. Ποιήματα όπως ο «Δεμένος ώμος», «Σταις σκάλες», «Γκρίζα», «Δύο νέοι, 23 έως 24 ετών», «Ο ήλιος του απογεύματος», «Μια νύχτα», «Σ' ένα παλιό βιβλίο», «Η προθήκη του καπνοπωλείου», «Μέρες του 1903» κ.α. συνθέτουν ένα σκηνικό που ακόμα και αν δε θυμάσαι τους στίχους η μνήμη κρατά την εικόνα. Εικόνα ενός άλλου τόπου και χρόνου, όπου πορτρέτα φαγιούμ, ψηφιδωτά δάπεδα, πολυέλεοι, επαύλεις, αλλά και σκοτεινά δωμάτια, ύποπτα στενά, καφεποτεία, κλειστά παράθυρα, μισοστρωμένα κρεβάτια, ρούχα πεταμένα καταγής, κυρίως, όμως, σώματα που έχουν ανταλλάξει «κορμί και μοναξιά» μέσα στο σκοτάδι, όπως λέει και ένας άλλος ποιητής μας, αναδύονται μπρος σου. 

